Dursupe - Viedā ciema stratēģija
Stratēģijas izstrādes procesā tika organizēti iedzīvotāju forumi, veiktas aptaujas un apkopotas iedzīvotāju individuāli iesniegtās atbildes un priekšlikumi. Forumos dalībnieki strādāja darba grupās, apspriežot pagasta stiprās puses, vājās puses, draudus, problēmas, vajadzības un iespējamos attīstības virzienus. Pēc darba grupu diskusijām rezultāti tika pārrunāti kopīgi, savukārt vēlāk darba grupa apkopoja forumos, aptaujās un individuālajās atbildēs iegūto informāciju un izvērtēja, kurus priekšlikumus iespējams iekļaut stratēģiskajā plānā.
Stratēģijas izstrādē tika iesaistīti dažādu paaudžu Balgales pagasta iedzīvotāji. Forumos piedalījās dalībnieki sākot no jauniešiem līdz pat senioriem. Tas ļāva salīdzināt dažādu paaudžu vajadzības un skatījumu uz pagasta turpmāko attīstību.
Papildus klātienes forumiem tika organizētas anonīmas aptaujas. Tā kā aptauju bija iespējams aizpildīt arī kopīgi vienas mājsaimniecības ietvaros, precīzu iesaistīto personu skaitu noteikt nav iespējams. Tāpēc aptauju rezultāti stratēģijas izstrādē tiek vērtēti kā iedzīvotāju viedokļu un vajadzību apkopojums, nevis kā precīzs dalībnieku skaita rādītājs. Tika ņemti vērā arī iedzīvotāju individuāli iesniegtie priekšlikumi.
Dursupe ir Balgales pagasta administratīvais un sabiedriskais centrs, kur koncentrēta lielākā daļa pagasta iedzīvotājiem nepieciešamās publiskās infrastruktūras un pakalpojumu. Tādēļ Dursupes attīstība ir cieši saistīta ar visa Balgales pagasta dzīves kvalitāti. Vienlaikus stratēģija aptver plašākas Balgales pagasta kopienas vajadzības, neaprobežojoties tikai ar Dursupes ciema teritoriju.
Balgales pagasta stratēģiskais redzējums ir saistīts ar Talsu novada pašvaldības attīstības virzieniem, jo infrastruktūras, pašvaldības īpašumu, pakalpojumu un daudzu investīciju jautājumu īstenošana ir atkarīga no sadarbības ar Talsu novada pašvaldību. Vienlaikus stratēģija ir veidota no iedzīvotāju identificētajām vajadzībām uz augšu, nosakot arī tās darbības, kuras pati kopiena var īstenot ar biedrības, brīvprātīgo, vietējo uzņēmēju, iedzīvotāju un projektu finansējuma palīdzību.
Vīzija:
Dursupe ir dzīvs un ilgtspējīgs ciems, kur cilvēki līdzdarbojas savas dzīves vides veidošanā. Kopienas viedums ir prasme apvienot cilvēkus, vietējos resursus un sadarbības iespējas kopīgu mērķu sasniegšanai.








Balgales pagasts: kas mēs esam un kur atrodamies
[image: ]
Balgales pagasts atrodas Talsu novada austrumu daļā un robežojas ar Laucienes un Strazdes pagastu, kā arī Tukuma novada Zentenes pagastu. Pagasta teritorija ir 74,8 km², un 2026. gadā tajā dzīvo 754 iedzīvotāji.
Pagasta teritorijā atrodas vairākas apdzīvotas vietas, tostarp ciems Dursupe, Balgale un apdzīvotas vietas, Mazdursupe, Mazsēņi, Dižsēņi, Galtene, Kaleši, Raudziņi un Tiltnieki. 
Pagastu šķērso reģionālais autoceļš P128 Sloka–Talsi, kas nodrošina savienojumu ar Talsiem un tālāk ar Tukuma novada un Rīgas līča piekrastes teritorijām. Pagasta teritoriju sasniedz arī vietējie valsts autoceļi, tostarp V1393 Purmaļi–Oksle–Cēre un V1379 Liepkalni–Stumbri. 
Balgales pagasts ir vēsturiski sena teritorija. Vienots Balgales pagasts pastāvējis jau 19. gadsimta 80. gados, 1891. gadā tas tika pievienots Zentenes pagastam, 1945. gadā izveidota Balgales ciema padome, bet 1990. gadā tā reorganizēta par pagastu. Pagasta vēsturisko attīstību veidojušas vairākas muižas – Balgales, Dižsēņu un Dursupes muiža. 
Dursupe – Balgales pagasta centrs
Dursupe atrodas Balgales pagastā aptuveni 18 km no Talsiem. Ciemu šķērso reģionālais autoceļš P128 Sloka–Talsi, kas ir Dursupes galvenais transporta savienojums ar Talsiem. Arī sabiedriskā transporta pieturvieta “Dursupe” atrodas uz P128. 
Dursupe ir sena apdzīvota vieta – vēstures avotos tā pirmo reizi minēta 1390. gadā. Ciems izveidojies bijušās Dursupes muižas teritorijā, un Dursupes muižas pils celta 1820. gadā. Vēsturiski sastopami vietvārdi Gros-Dursuppen un Klein-Dursuppen. Viena no vietvārda izcelsmes versijām Dursupes nosaukumu saista ar vācu Durchfluss – “caurtece”, kas varētu būt saistīta ar vietas ģeogrāfiju, kur Dursupes upe plūst caur ezeru un dzirnavu aizsprosta vietu. Šī nosaukuma izcelsmes versija nav uzskatāma par galīgi pierādītu. 
Dursupes vēsturisko ainavu veido arī Dursupes dzirnavezers – uz Dursupes upes izveidota aptuveni 7,9 ha ūdenskrātuve, kas vēsturiski saistīta ar ūdensdzirnavām un hidrotehnisko būvi. 
Mūsdienās Dursupe ir Balgales pagasta administratīvais un pakalpojumu centrs. Šeit koncentrēta pagasta galvenā sabiedriskā infrastruktūra – pagasta pārvalde, bibliotēka, Brīvā laika pavadīšanas centrs, pirmsskolas izglītības iestāde, veikals un aptieka. Dursupē pieejama arī plaša sporta infrastruktūra – sporta halle, svaru zāle (“gym”), stadions, futbola, basketbola un volejbola laukumi. Pirmsskolas izglītības iestādi 2026. gadā apmeklē 32 bērni. 
Tieši infrastruktūras, pakalpojumu un sabiedrisko aktivitāšu koncentrācija ir pamats tam, ka Dursupe, nevis Balgales ciems, ir Balgales pagasta administratīvais un sabiedriskais centrs. Balgale ir atsevišķa vēsturiska apdzīvota vieta, kas izveidojusies bijušās Balgales muižas teritorijā, savukārt Dursupē vēsturiski un mūsdienās koncentrējies pagasta pārvaldes, izglītības, kultūras, sporta un pakalpojumu tīkls. 
Kā Dursupi un Balgales pagastu pēc plānošanas dokumentiem redz Talsu novada pašvaldība
Talsu novada ilgtermiņa attīstības plānojumā Dursupe ir noteikta kā vietējas nozīmes attīstības centrs. Tas nozīmē, ka Dursupe pilda pakalpojumu un sabiedriskā centra funkciju ne tikai ciema iedzīvotājiem, bet arī plašākai Balgales pagasta teritorijai.
Pašvaldības redzējumā vietējas nozīmes attīstības centros būtiska ir iedzīvotājiem nepieciešamo pamatpakalpojumu pieejamība, kvalitatīva dzīves vide un sasniedzamība. Dursupē jau šobrīd koncentrēta būtiska daļa Balgales pagasta publiskās infrastruktūras – pagasta pārvalde, bibliotēka, pirmsskolas izglītība, Brīvā laika pavadīšanas centrs un sporta infrastruktūra, kā arī ikdienā nepieciešamie pakalpojumi.
Balgales pagasta pārējo teritoriju raksturo izkliedēts lauku apdzīvojums, viensētas, lauksaimniecības zemes, zemnieku saimniecības un vietējā uzņēmējdarbība. Ārpus Dursupes atrodas arī pagastam nozīmīgi kultūrvēsturiskie objekti, tostarp Balgales evaņģēliski luteriskā baznīca. Tādēļ visa pagasta attīstībā būtiska ir ceļu kvalitāte, sabiedriskā transporta pieejamība un iespēja sasniegt Dursupi, Talsus un citus pakalpojumu centrus.
Talsu novada attīstības plānošanas dokumentos uzmanība pievērsta kultūras un sporta infrastruktūras saglabāšanai un attīstībai, publiskās ārtelpas kvalitātei, mobilitātei, komunālo pakalpojumu pieejamībai un uzņēmējdarbības attīstībai.
Dursupes kā vietējas nozīmes attīstības centra statuss pamato tās nozīmi visa Balgales pagasta attīstībā – Dursupē koncentrēti pakalpojumi un infrastruktūra, savukārt to pieejamība un Dursupes sasniedzamība ir nozīmīga visa pagasta iedzīvotājiem.










Balgales pagastā pieejamie pakalpojumi un uzņēmējdarbības resursi
Pašvaldības institūcijas un pakalpojumi
Balgales pagasta iedzīvotājiem pašvaldības institūcijas un to nodrošinātie pakalpojumi galvenokārt koncentrēti Dursupē, kas ir pagasta administratīvais un pakalpojumu centrs.
· Balgales pagasta pārvalde – nodrošina pašvaldības administratīvo funkciju un pakalpojumu pieejamību pagasta iedzīvotājiem. 
· Balgales bibliotēka – nodrošina bibliotēkas, informācijas un digitālos pakalpojumus, kā arī apkopo un saglabā materiālus par Balgales pagasta vēsturi un cilvēkiem. 
· Pirmsskolas izglītības iestāde Laucienes pamatskolas filiāle “Dursupes skola” -  bērnudārzs “Lācēni” – nodrošina pirmsskolas izglītību. 
· Brīvā laika pavadīšanas centrs – nodrošina kultūras, sporta, interešu un kopienas aktivitāšu iespējas. Tā pārziņā ir arī Dursupē pieejamā sporta infrastruktūra – sporta halle, svaru zāle, stadions, futbola, basketbola un volejbola laukumi.
Ikdienas pakalpojumu pieejamība
· pārtikas un pirmās nepieciešamības preču veikals “Citro”
· aptieka; 
· pasta pakalpojumi – pagasta teritorijā tos nodrošina pastnieks; 
· sabiedriskais transports – nodrošina iedzīvotāju nokļūšanu uz Talsiem un citām apdzīvotām vietām; 
· ūdenssaimniecības pakalpojumi – centralizētās ūdensapgādes un kanalizācijas pakalpojumus Dursupē nodrošina SIA “Talsu ūdens”; 
· daudzdzīvokļu dzīvojamo māju apsaimniekošana – daļai daudzdzīvokļu māju apsaimniekošanas pakalpojumus nodrošina SIA “Talsu namsaimnieks”; 
· publiski pieejams internets un digitālie pakalpojumi – pieejami Balgales bibliotēkā.
· Balgales evaņģēliski luteriskā baznīca – dievkalpojumu, garīgās dzīves, kultūras un kopienas pasākumu norises vieta, kā arī nozīmīgs Balgales pagasta kultūrvēsturiskais objekts.
· frizētava “Skaistuma pietura”

Balgales pagastā uzņēmējdarbību raksturo lauksaimniecība, lopkopība un pārtikas ražošana, biškopība, amatniecība un kokapstrāde, teritoriju apsaimniekošana un labiekārtošana, tirdzniecība un dažādi pakalpojumi. Mūsu lielākie uzņēmēji:
· Z/S “Purmaļi”  - Bioloģiskā piena lopkopība un piena pārstrāde; svaigpiens, biezpiens, krējums, sviests, sieri; audzē arī dārzeņus. 
· Z/S “Vecmuižnieki” - Bioloģiskā biškopība un biškopības produkcija. 
· Z/S “Jaunstrauti” - Zemnieku saimniecība Balgales pagastā; 
· SIA “KSAN” - Ķīmisku produktu vairumtirdzniecība (NACE 46.85) 
· SIA “VALDING” - Ainavu veidošanas un uzturēšanas pakalpojumi. 
· SIA “Gr8t Green” - Zāliena un teritoriju kopšana, lielu un grūti pieejamu teritoriju pļaušana, industriālo teritoriju uzturēšana; arī tālvadības pļāvēju tirdzniecība, uzstādīšana un apkope. 
· “Māksla kokā” – Aigars Madalāns - Pašnodarbināts galdnieks; masīvkoka izstrādājumi, kāpnes, gultas, individuāli pasūtījumi, kokgriezumi un restaurācija. 
· “Eco-Pūce” - Galdniecība; individuāli projektētas mēbeles, bērnu gultas, skapji, virtuves iekārtas, kumodes, kāpnes u. c.
· ILZ! rotas un aksesuāri – Ieva Vāgentroce - Personalizēti koka suvenīri, rotas, aksesuāri, dāvanas un apbalvojumi, gravēšana.
· IK “AATraktorskola - piedāvā pilnu traktortehnikas vadītāja apmācību ciklu — no teorijas līdz eksāmenam.
Aktīvākās NVO: 
· “Balgales pagasta attīstībai” - Vietējās kopienas un Balgales pagasta attīstība, sabiedrības iesaiste, projekti, iedzīvotāju labklājība, ekonomiskās aktivitātes un brīvā laika iniciatīvas.
· Mednieku klubs “ZEMNIEKS B” - Mednieku biedrība. 
· Jātnieku sporta klubs “D'equus M” - Jātnieku sporta biedrība.
· “Tilia Cordata” - Biedrība pārstāv dabas un kultūrvēsturiskā mantojuma saglabāšanu, vietas atdzimšanu un kopienas spēku, radot atvērtu vidi atpūtai, izziņai, radošumam un sadarbībai.
· Balgales pagasta DZĪB “Meldri” - Dzīvokļu īpašnieku biedrība, saistīta ar daudzdzīvokļu māju “Meldri”
· Balgales pagasta DZĪB “Niedres” - Dzīvokļu īpašnieku biedrība, saistīta ar daudzdzīvokļu māju “Niedres”.
Sadarbība ar citiem NVO ieinteresētajiem sadarbības partneriem: 
· Biedrība “Kurzemes NVO centrs – informatīvs sadarbības partneris, mazo līdzdalības iespēju aktualizētājs reģionā un projektu iespēju informators. 
· Biedrība “Latvijas Lauku forums” – sadarbība Viedo ciemu kustības ietvaros, mācības, pieredzes apmaiņa, tīklošanās ar citām Latvijas lauku kopienām un zināšanu ieguve kopienas attīstībai.
· Popes biedrība– pieredzes apmaiņa par kopienas aktivizēšanu, vēsturiskā mantojuma izmantošanu, finansējuma piesaisti un biedrības darbību. Pieredzes vizīte Popē devusi idejas turpmākai Balgales pagasta kopienas darbībai. 
· Zaļenieku kopiena – pieredzes apmaiņa par iedzīvotāju iesaisti, kopienas pašorganizēšanos un vietējo iniciatīvu īstenošanu.
· Zemītes kopiena – pieredzes apmaiņa un regulāra informācijas apmaiņa par starptautiskiem projektiem, sadarbības iespējām un kopienām pieejamiem projektu konkursiem.






Balgales pagasta galvenie izaicinājumi
1.  Iedzīvotāju novecošanās un jauniešu aizbraukšana
Iedzīvotāju novecošanās un jauniešu skaita samazināšanās ilgtermiņā ietekmē Balgales pagasta attīstības iespējas. Samazinoties bērnu, jauniešu un darbspējīgo iedzīvotāju skaitam, pieaug risks zaudēt vietējos pakalpojumus, samazinās potenciālo darbinieku skaits un kļūst grūtāk nodrošināt paaudžu nomaiņu uzņēmējdarbībā un sabiedriskajā dzīvē. Jauniešu aizbraukšana mācību un darba dēļ rada papildu izaicinājumu – veidot vidi un iespējas, kas motivētu viņus nākotnē atgriezties Balgales pagastā.
2. Iedzīvotāju skaita samazināšanās
Turpmāka iedzīvotāju skaita samazināšanās var ietekmēt Balgales pagastā pieejamo pakalpojumu, infrastruktūras un sabiedrisko aktivitāšu saglabāšanu. Mazāks iedzīvotāju skaits nozīmē arī mazāku cilvēkresursu kopienas iniciatīvām un vietējai uzņēmējdarbībai. Tādēļ būtiski ir ne tikai saglabāt esošos iedzīvotājus, bet arī veidot Balgales pagastu un Dursupi kā pievilcīgu dzīvesvietu jaunām ģimenēm un cilvēkiem, kuri vēlas dzīvot lauku teritorijā.
3. Iedzīvotāju līdzdalība un atbildības uzņemšanās par savas dzīvesvietas attīstību
Viens no izaicinājumiem ir nepietiekama daļas iedzīvotāju iesaiste pagasta sabiedriskajā dzīvē un vietējo jautājumu risināšanā. Joprojām pastāv uzskats, ka vietējās problēmas un attīstības jautājumi galvenokārt jārisina pašvaldībai. Tas ierobežo iedzīvotāju pašorganizēšanos un iespējas kopīgi īstenot iniciatīvas. Vienlaikus pēdējo gadu pieredze rāda, ka, apvienojot iedzīvotāju, biedrību, uzņēmēju un pašvaldības resursus, iespējams īstenot iniciatīvas, kuras viena iesaistītā puse nevarētu paveikt.















Balgales pagasta galvenie aktīvi un iespējas
Aktīva un saliedēta kopiena
Balgales pagasta nozīmīgs resurss ir aktīvie iedzīvotāji, kuri iesaistās pasākumu organizēšanā, teritorijas sakopšanā, projektu īstenošanā un krīzes situāciju risināšanā. Biedrībā “Balgales pagasta attīstībai” darbojas 14 biedri, bet dažādās kopienas aktivitātēs iesaistās arī iedzīvotāji ārpus biedrības. Lielākās aktivitātēs un krīzes situācijās iesaistās ap 30 brīvprātīgo. Pagastā darbojas arī Balgales pagasta iedzīvotāju padome.
Kultūras dzīve un tradīcijas
Balgales pagastā darbojas sieviešu koris “Balgale”, senioru deju kopa “Sarma”, bērnu vokālais ansamblis “Cielaviņas” un amatierteātris. Amatierteātra ikgadējās izrādes pulcē ap 300 skatītāju, tostarp apmeklētājus no citiem pagastiem un novadiem. Regulāri notiek Pagasta un sporta svētki, Lāčplēša dienas gājiens, valsts svētku, Līgo un ģimeņu pasākumi. 2026. gadā Dursupes skolas 125 gadu salidojums pulcēja ap 300 dalībnieku.
Sports un aktīvs dzīvesveids
Dursupē pieejama sporta halle, stadions, futbola, basketbola un volejbola laukumi un svaru zāle. Svaru zāles attīstībā būtiska bijusi pašu iedzīvotāju un atbalstītāju iniciatīva. Sporta infrastruktūru regulāri izmanto dažādu vecuma grupu iedzīvotāji, kuri amatieru līmenī kopīgi spēlē futbolu, volejbolu un arī tenisu, tostarp ziemas sezonā izmantojot sporta halli.
Notiek vietējās sporta sacensības, tostarp Ziemassvētku kausi un sacensības Pagasta un sporta svētku laikā. Dursupē tiek rīkotas arī starptautiska mēroga novusa sacensības un čempionāti, kuru organizēšanā iesaistās vietējie novusa entuziasti. Aktīvi ir arī pagasta seniori, kuri piedalās dažādās sporta sacensībās ārpus pagasta.
Sporta infrastruktūras pieejamība un pašu iedzīvotāju iniciatīva ļauj uzturēt regulāru sportisko aktivitāti visa gada garumā, neaprobežojoties tikai ar pašvaldības organizētiem pasākumiem, bet organizējot tos arī paši savā starpā. 
Dabas un kultūrvēsturiskie resursi
Viens no Dursupes nozīmīgākajiem dabas un ainaviskajiem resursiem ir 7,9 ha lielais Dursupes dzirnavezers, ko iedzīvotāji izmanto peldēšanai, makšķerēšanai, SUP aktivitātēm un atpūtai. Ezers un tā apkārtne ar raksturīgajiem saulrietiem ir arī potenciāls Dursupes publiskās ārtelpas un atpūtas iespēju turpmākai attīstībai.
Pagasta kultūrvēsturisko un dabas mantojumu papildina 1820. gadā celtā Dursupes pils, Balgales evaņģēliski luteriskā baznīca, Galtenes svētavots un dižābeles. Šie objekti kopā ar lauku ainavu veido potenciālu vietējās identitātes, dabas izziņas un neliela mēroga tūrisma attīstībai.
Vietējie uzņēmēji
Balgales pagastā darbojas zemnieku saimniecības, lopkopības un biškopības saimniecības, amatnieki, kokapstrādes uzņēmēji, mājražotāji un dažādu pakalpojumu sniedzēji. Vietējie uzņēmēji iesaistās arī kopienas dzīvē – atbalsta pasākumus ar produkciju, balvām, pakalpojumiem, tehniku un transportu. Zemnieku un uzņēmēju rīcībā esošie resursi ir izmantoti arī krīzes situācijās un sarežģītos laikapstākļos.

Sadarbība un spēja rīkoties
Pagastā izveidojusies sadarbība starp iedzīvotājiem, biedrībām, uzņēmējiem, iedzīvotāju padomi un Talsu novada pašvaldību. Īpaši spilgti sadarbības un pašorganizēšanās spēja parādījās 2026. gada plūdu laikā un to seku novēršanā, kad kopīgā darbā iesaistījās iedzīvotāji, uzņēmēji, brīvprātīgie un institūcijas.
Dursupes dzirnavezera un dambja jautājuma risināšanā izveidojusies sadarbība arī valsts līmenī ar Klimata un enerģētikas ministriju. Kopiena veido kontaktus arī ārpus pagasta – notikusi pieredzes apmaiņa ar Popes, Zaļenieku un Zemītes kopienām un iesaiste Latvijas Lauku foruma aktivitātēs.
Sasniedzamība
Dursupe atrodas pie reģionālā autoceļa P128 Sloka–Talsi, aptuveni 18 km no Talsiem. Sabiedriskais transports nodrošina iespēju nokļūt Talsos un citās apdzīvotās vietās. Sasniedzamība ir būtiska gan ikdienas pakalpojumu izmantošanai ārpus pagasta, gan Dursupes kā dzīvesvietas un pasākumu norises vietas attīstībai.

BALGALES PAGASTA SVID ANALĪZE
Analīze veikta forumos, cilvēku veiktās aptaujās.

STIPRĀS PUSES

	Stiprās puses
	Ieguvumi
	Nepieciešamais atbalsts / atbalsta nodrošinātāji
	Termiņš / prioritāte

	1. UZŅĒMĒJDARBĪBA

	1.1. Pagastā darbojas mazie uzņēmēji un zemnieku saimniecības
	Vietējās darba un saimnieciskās darbības iespējas, nodokļu ieņēmumi, vietējo preču un pakalpojumu pieejamība.
	Informācija par projektu un finansējuma iespējām; pašvaldības, biedrību un uzņēmēju savstarpējā sadarbība.
	Ilgtermiņā / augsta

	1.2. Iedzīvotājiem ir dažādas profesionālās un praktiskās prasmes
	Vietējās prasmes un zināšanas iespējams izmantot pakalpojumu sniegšanai, uzņēmējdarbībai un kopienas iniciatīvām.
	Veicināt vietējo uzņēmēju, amatnieku, mājražotāju un prasmju atpazīstamību un savstarpējo sadarbību.
	Ilgtermiņā / vidēja

	2. RESURSI UN INFRASTRUKTŪRA

	2.1. Dursupes atrašanās vieta un sasniedzamība
	Dursupe atrodas pie reģionālā autoceļa P128, aptuveni 18 km no Talsiem. Pieejams sabiedriskais transports.
	Saglabāt sabiedriskā transporta pieejamību un uzlabot ceļu infrastruktūru.
	Ilgtermiņā / augsta

	2.2. Dursupes dzirnavezers un dabas resursi
	Ezers tiek izmantots peldēšanai, makšķerēšanai, SUP aktivitātēm un atpūtai. Dabas resursi rada iespējas rekreācijai un Dursupes atpazīstamības veidošanai.
	Ezera un apkārtnes sakopšana un labiekārtošana; sadarbība ar pašvaldību, valsts institūcijām un kopienu.
	Ilgtermiņā / augsta

	2.3. Plaša sporta infrastruktūra
	Sporta halle, stadions, futbola, basketbola un volejbola laukumi un svaru zāle nodrošina sporta iespējas dažādām vecuma grupām visa gada garumā.
	Esošās infrastruktūras uzturēšana un pakāpeniska pilnveidošana; pašvaldības, kopienas un vietējo atbalstītāju sadarbība.
	Pastāvīgi / augsta

	2.4. Kultūras un sabiedrisko aktivitāšu infrastruktūra
	Pieejamas telpas kultūras, amatiermākslas, kopienas un dažādu paaudžu aktivitātēm.
	Infrastruktūras uzturēšana un daudzveidīga izmantošana; pašvaldība, vietējie kolektīvi, biedrības un iedzīvotāji.
	Pastāvīgi / augsta

	2.5. Dabas un kultūrvēsturiskais mantojums
	Dursupes pils, Balgales baznīca, Galtenes svētavots, dižābeles un citi objekti veido pagasta identitāti un potenciālu vietējās vēstures un tūrisma attīstībai.
	Objektu un to vēstures apzināšana, informācijas apkopošana un popularizēšana.
	Ilgtermiņā / vidēja

	
3. IEDZĪVOTĀJU LĪDZDALĪBA

	3.1. Aktīvi iedzīvotāji un brīvprātīgie
	Iedzīvotāji iesaistās talkās, pasākumos, projektu īstenošanā un krīzes situāciju risināšanā.
	Turpināt iesaistīt dažādu paaudžu iedzīvotājus un nodrošināt iespēju iesniegt un īstenot savas idejas.
	Pastāvīgi / augsta

	3.2. Aktīva kultūras dzīve
	Sieviešu koris “Balgale”, senioru deju kopa “Sarma”, bērnu vokālais ansamblis “Cielaviņas”, amatierteātris un citi pasākumi nodrošina regulāru sabiedrisko un kultūras aktivitāti.
	Pašvaldības, kolektīvu vadītāju, dalībnieku, biedrību un vietējo atbalstītāju sadarbība.
	Pastāvīgi / augsta

	3.3. Aktīva sporta dzīve
	Dažādu vecumu iedzīvotāji amatieru līmenī spēlē futbolu, volejbolu un tenisu. Notiek vietējās un starptautiskas novusa sacensības; sporta aktivitātēs piedalās arī seniori.
	Sporta infrastruktūras pieejamība, vietējo sporta entuziastu un pašvaldības atbalsts.
	Pastāvīgi / augsta

	3.4. Spēja pašorganizēties un sadarboties
	Iedzīvotāju, uzņēmēju, biedrību un pašvaldības sadarbība ļauj īstenot kopienas iniciatīvas un operatīvi rīkoties arī krīzes situācijās.
	Turpināt sadarbību starp kopienu, iedzīvotāju padomi, uzņēmējiem, pašvaldību un citām institūcijām.
	Pastāvīgi / augsta






	
	
	
	



VĀJĀS PUSES

	Vājā puse
	Ietekme
	Kā uzlabot / nepieciešamais atbalsts
	Termiņš / prioritāte

	1. Iedzīvotāju skaita samazināšanās un novecošanās
	Samazinās darbspējīgo un jauno iedzīvotāju īpatsvars, cilvēkresursi un pakalpojumu pieprasījums.
	Dzīves vides uzlabošana, jauno ģimeņu piesaiste, vietējo aktivitāšu un pakalpojumu saglabāšana.
	Ilgtermiņā / augsta

	2. Dzīvesvietu pieejamības trūkums
	Ierobežo iespēju jaunajām ģimenēm un citiem potenciālajiem iedzīvotājiem pārcelties uz pagastu.
	Apzināt neizmantotos mājokļus un īpašumus, meklēt iespējas dzīvojamā fonda sakārtošanai.
	Ilgtermiņā / augsta

	3. Ierobežota izglītības, veselības un sociālo pakalpojumu pieejamība
	Daļa pakalpojumu jāsaņem ārpus pagasta; īpaši būtiski senioriem un iedzīvotājiem bez personīgā transporta.
	Saglabāt transporta iespējas, digitālo pakalpojumu atbalstu un pašvaldības pakalpojumu pieejamību.
	Pastāvīgi / augsta

	4. Atsevišķu ceļu sliktais tehniskais stāvoklis
	Apgrūtina iedzīvotāju pārvietošanos un piekļuvi īpašumiem.
	Prioritāro ceļu un posmu apzināšana; regulāra komunikācija ar pašvaldību un ceļu uzturētājiem.
	Vidējā termiņā / augsta

	5. Nepietiekama daļas iedzīvotāju iesaiste
	Iniciatīvu īstenošanā regulāri iesaistās salīdzinoši neliela aktīvo iedzīvotāju daļa.
	Iedzīvotāju forumi, aptaujas, darba grupas, individuāla uzrunāšana un konkrētu uzdevumu piedāvāšana.
	Pastāvīgi / augsta

	6. Neizmantoti vai nepietiekami izmantoti īpašumi un teritorijas
	Neizmantotas ēkas un teritorijas pasliktina vidi un netiek izmantotas pagasta attīstībai.
	Īpašumu apzināšana, izmantošanas iespēju izvērtēšana un sadarbība ar īpašniekiem un pašvaldību.
	Ilgtermiņā / vidēja

	7. Ierobežotas darba iespējas uz vietas
	Daļa iedzīvotāju darbu meklē ārpus pagasta, kas palielina aizbraukšanas risku.
	Vietējās uzņēmējdarbības, pašnodarbinātības un attālinātā darba iespēju veicināšana.
	Ilgtermiņā / augsta

	


IESPĒJAS


	Iespēja
	Ieguvums
	Ar ko sākt / kas iesaistās
	Termiņš / prioritāte

	1. Vietējās uzņēmējdarbības, amatniecības un mājražošanas attīstība
	Vietējie pakalpojumi, papildu ienākumu un nodarbinātības iespējas, pagasta produkcijas atpazīstamība.
	Apzināt uzņēmējus un viņu vajadzības; informēt par projektu iespējām; veicināt kopīgas aktivitātes un tirdziņus.
	Ilgtermiņā / augsta

	2. Dursupes dzirnavezera un tā apkārtnes attīstība
	Kvalitatīvāka atpūtas vieta iedzīvotājiem un jauns iemesls Dursupes apmeklējumam.
	Ezera un krasta sakopšana, peldvietas un atpūtas infrastruktūras pilnveidošana, ūdens aktivitāšu attīstīšana.
	Ilgtermiņā / augsta

	3. Dabas un kultūrvēsturisko objektu izmantošana Dursupes un Balgales atpazīstamībai
	Iespēja veidot vietējos apskates maršrutus un piesaistīt apmeklētājus.
	Informācijas apkopošana un digitalizēšana; norādes un informācija pie dabas un kultūrvēsturiskajiem objektiem.
	Vidējā termiņā / vidēja

	4. Bērnu un jauniešu aktivitāšu paplašināšana
	Vairāk iespēju saturīgi pavadīt brīvo laiku un iesaistīties vietējā dzīvē.
	Sporta nodarbības vakaros, vasaras nometnes, āra aktivitātes un jauniešu pašu iniciatīvas.
	Īstermiņā / augsta

	5. Mūžizglītība un digitālo prasmju attīstība
	Uzlabotas iedzīvotāju prasmes un spēja izmantot e-pakalpojumus; mazāks digitālās atstumtības risks.
	Bibliotēka, biedrības, pašvaldība un pieaicināti speciālisti; īpašu uzmanību veltīt senioriem.
	Pastāvīgi / vidēja

	6. Dursupes centra un publiskās ārtelpas pilnveidošana
	Sakārtotāka un pievilcīgāka dzīves vide, vairāk vietu atpūtai un kopienas aktivitātēm.
	Apzināt prioritārās teritorijas; izmantot līdzdalības budžetu, projektu konkursus un kopienas iniciatīvas.
	Ilgtermiņā / augsta

	7. Kopienas pašorganizēšanās un savstarpējās palīdzības attīstība
	Vairāk problēmu un vajadzību iespējams risināt ar vietējiem resursiem un sadarbību.
	Iedzīvotāju darba grupas, mantu maiņas un koplietošanas iniciatīvas, talkas, brīvprātīgais darbs.
	Pastāvīgi / vidēja

	8. Vides un energoefektivitātes risinājumu ieviešana
	Zemākas izmaksas, sakārtotāka vide un resursu efektīvāka izmantošana.
	Atkritumu šķirošana, energoefektivitāte, viedās tehnoloģijas un iedzīvotāju izglītošana.
	Ilgtermiņā / vidēja

	



DRAUDI


	Drauds
	Ietekme
	Kā mazināt / kas iesaistās
	Termiņš / prioritāte

	1. Turpmāka depopulācija, novecošanās un jauniešu aizbraukšana
	Samazinās cilvēkresursi, ekonomiskā aktivitāte, pakalpojumu pieprasījums un kopienas spēja uzturēt sabiedrisko dzīvi.
	Dzīves vides, pakalpojumu un brīvā laika iespēju saglabāšana; jauniešu un ģimeņu iesaiste.
	Ilgtermiņā / augsta

	2. Publisko pakalpojumu pieejamības samazināšanās
	Pakalpojumu centralizācija ārpus pagasta palielina iedzīvotāju atkarību no transporta un var pasliktināt pakalpojumu sasniedzamību.
	Dialogs ar pašvaldību, iedzīvotāju vajadzību regulāra apzināšana un esošo pakalpojumu saglabāšanas pamatošana.
	Pastāvīgi / augsta

	3. Pakalpojumu pārcelšana e-vidē un digitālā atstumtība
	Senioriem un cilvēkiem ar zemākām digitālajām prasmēm var būt grūtības patstāvīgi saņemt nepieciešamos pakalpojumus.
	Digitālo prasmju apmācības un praktiska palīdzība e-pakalpojumu izmantošanā.
	Pastāvīgi / augsta

	4. Nepietiekams finansējums un izmaksu pieaugums
	Būvniecības, materiālu un pakalpojumu cenu kāpums var kavēt infrastruktūras uzturēšanu un attīstības projektu īstenošanu.
	Dažādot finansējuma avotus – pašvaldības, valsts, ES, LEADER, līdzdalības budžeta un citu projektu finansējums.
	Pastāvīgi / augsta

	5. Iedzīvotāju pasivitātes palielināšanās
	Samazinās brīvprātīgo un iniciatoru loks; pieaug slodze uz nelielu aktīvo cilvēku grupu.
	Regulāra iedzīvotāju iesaiste, individuāla uzrunāšana un mazu, sasniedzamu iniciatīvu īstenošana.
	Pastāvīgi / augsta

	6. Vides un invazīvo sugu apdraudējums
	Latvāņu un Spānijas kailgliemežu izplatība var ietekmēt vidi, īpašumus un iedzīvotāju dzīves kvalitāti. Bīstami koki var apdraudēt cilvēkus un infrastruktūru.
	Apzināt problemātiskās teritorijas; īpašnieku, pašvaldības un iedzīvotāju koordinēta rīcība.
	Pastāvīgi / vidēja

	7. Nepietiekama gatavība civilās aizsardzības un ārkārtas situācijām
	2026. gada plūdi un Dursupes dzirnavezera dambja pārrāvums parādīja, ka ekstremālos laikapstākļos var tikt apdraudēti iedzīvotāji, ceļi, infrastruktūra un īpašumi. Vienlaikus šī pieredze atklāja, ka iedzīvotājiem trūkst praktisku zināšanu par rīcību konkrētās ārkārtas situācijās, informācijas apriti un pieejamo vietējo resursu koordinētu izmantošanu.
	Sadarbībā ar pašvaldību un atbildīgajiem dienestiem organizēt civilās aizsardzības apmācības, apzināt vietējos cilvēkresursus, prasmes, tehniku un transportu, pilnveidot informācijas apriti un izstrādāt vietēja mēroga rīcības modeli dažādām krīzes situācijām.
	Pastāvīgi / augsta

	8. Sociālie riski
	Alkoholisms, finansiālas grūtības un maksātnespēja var veicināt sociālo atstumtību un samazināt iedzīvotāju dzīves kvalitāti.
	Savlaicīga sociālā atbalsta un informācijas pieejamība; pašvaldības sociālais dienests un citi atbalsta sniedzēji.
	Pastāvīgi / vidēja












Balgales pagasta attīstības mērķi un rīcības plāns
Balstoties uz iedzīvotāju forumos, aptaujās un darba grupās apkopotajām vajadzībām, kā arī SVID analīzes rezultātiem, noteikti galvenie Balgales pagasta attīstības virzieni. Rīcības plāns paredz gan kopienas pašu īstenojamas iniciatīvas, gan jautājumus, kuru risināšanai nepieciešama sadarbība ar Talsu novada pašvaldību, uzņēmējiem, NVO un valsts institūcijām.
1. Dzīves vides un infrastruktūras attīstība
· Veicināt Dursupes dzirnavezera saglabāšanu kā nozīmīgu dabas, ainavisko, kultūrvēsturisko un rekreācijas resursu. 
· Pēc 2026. gada plūdiem un Dursupes dzirnavezera dambja pārrāvuma sadarbībā ar pašvaldību, Klimata un enerģētikas ministriju un citām atbildīgajām institūcijām veicināt tehniski droša un vides prasībām atbilstoša risinājuma izstrādi ezera un hidrotehniskās būves turpmākai apsaimniekošanai. 
· Pēc nepieciešamās infrastruktūras atjaunošanas pakāpeniski attīstīt ezera apkārtni atpūtai, peldēšanai, makšķerēšanai, ūdens aktivitātēm un dabas izziņai. 
· Turpināt Dursupes centra, publiskās ārtelpas, bērnu rotaļu un aktīvās atpūtas vietu labiekārtošanu. 
· Uzturēt un pakāpeniski pilnveidot sporta un brīvā laika infrastruktūru. 
· Aktualizēt ceļu kvalitātes, satiksmes drošības un sabiedriskā transporta vajadzības. 
· Veicināt nekopto un nepietiekami izmantoto īpašumu un teritoriju sakārtošanu. 
· Saglabāt Dursupē pieejamos ikdienas un publiskos pakalpojumus. 

2. Aktīva un līdzdalīga kopiena
· Regulāri organizēt iedzīvotāju forumus, aptaujas un darba grupas, lai apzinātu vajadzības un kopīgi noteiktu prioritātes. 
· Iesaistīt iedzīvotājus projektu, talku, pasākumu un citu vietējo iniciatīvu īstenošanā. 
· Veicināt dažādu paaudžu, īpaši bērnu, jauniešu, jauno ģimeņu un senioru, līdzdalību kopienas dzīvē. 
· Stiprināt sadarbību starp iedzīvotājiem, biedrībām, uzņēmējiem, Balgales pagasta iedzīvotāju padomi un pašvaldību. 
· Turpināt sadarbību un pieredzes apmaiņu ar citām kopienām, NVO un Latvijas Lauku forumu. 
· Izmantot vietējo iedzīvotāju profesionālās zināšanas, prasmes un pieejamos resursus kopienas iniciatīvās. 
· Veicināt iedzīvotāju līdzatbildību par savu dzīves vidi un vietējo jautājumu risināšanu. 
· Balstoties uz līdzšinējo krīzes situāciju pieredzi, apzināt vietējos cilvēku, tehnikas, transporta un citus resursus, kurus nepieciešamības gadījumā iespējams izmantot kopīgai rīcībai. 

3. Kultūras, sporta un brīvā laika iespēju attīstība
· Saglabāt un atbalstīt Balgales pagasta amatiermākslas kolektīvu un amatierteātra darbību. 
· Turpināt Pagasta un sporta svētku, Lāčplēša dienas gājiena, valsts svētku, Līgo, bērnu un ģimeņu pasākumu un citu vietējo tradīciju norisi. 
· Nodrošināt iespējas dažādu vecuma grupu iedzīvotājiem regulāri nodarboties ar sportu, izmantojot Dursupē pieejamo infrastruktūru. 
· Atbalstīt iedzīvotāju pašu organizētās futbola, volejbola, tenisa, novusa un citas amatieru sporta aktivitātes. 
· Turpināt vietējo sporta sacensību un Dursupē notiekošo novusa sacensību un čempionātu organizēšanu. 
· Attīstīt bērnu un jauniešu sporta, vasaras nometņu un brīvā laika aktivitātes. 
· Veicināt senioru iesaisti sporta, kultūras un sabiedriskajās aktivitātēs. 
· Izmantot kultūras un sporta pasākumus Dursupes atpazīstamības veidošanai un apmeklētāju piesaistei. 

4. Vietējo resursu, uzņēmējdarbības un atpazīstamības attīstība
· Apzināt un popularizēt Balgales pagasta uzņēmējus, zemnieku saimniecības, amatniekus, mājražotājus un pakalpojumu sniedzējus. 
· Informēt uzņēmējus un iedzīvotājus par projektu, finansējuma un sadarbības iespējām. 
· Veicināt vietējo uzņēmēju, biedrību un kopienas savstarpējo sadarbību. 
· Veicināt vietējo ražojumu un pakalpojumu atpazīstamību, tostarp izvērtējot tirdziņu un citu vietējās produkcijas popularizēšanas pasākumu organizēšanu. 
· Apkopot un digitalizēt Balgales pagasta vēstures materiālus, iedzīvotāju atmiņu stāstus un informāciju par nozīmīgiem cilvēkiem un notikumiem. 
· Popularizēt Balgales evaņģēliski luterisko baznīcu, Galtenes svētavotu, dižābeles un citus pagasta dabas un kultūrvēsturiskos resursus. 
· Veidot informāciju, norādes un nelielus pastaigu, dabas izziņas un kultūrvēsturiskos maršrutus. 
· Pēc Dursupes dzirnavezera infrastruktūras atjaunošanas izmantot ezeru un tā apkārtni kā vienu no Dursupes atpazīstamības un rekreācijas resursiem. 

5. Zināšanas un viedi risinājumi
· Organizēt digitālo prasmju apmācības, īpašu uzmanību pievēršot senioriem un iedzīvotājiem, kuriem nepieciešama palīdzība e-pakalpojumu izmantošanā. 
· Izmantot bibliotēku kā informācijas, mūžizglītības un digitālā atbalsta vietu. 
· Organizēt praktiskas mācības un pieredzes apmaiņas atbilstoši iedzīvotāju vajadzībām. 
· Turpināt izmantot digitālos komunikācijas kanālus ātrai informācijas apritei un iedzīvotāju iesaistei. 
· Attīstīt Balgales pagasta tīmekļvietni, vienuviet apkopojot informāciju par pagastu, uzņēmējiem, vēsturi, pasākumiem un kopienas aktualitātēm. 
· Turpināt izmantot un attīstīt praktiskus tehnoloģiskus un energoefektīvus risinājumus pašvaldības infrastruktūrā. 
· Meklēt jaunus risinājumus, kas palīdz efektīvāk izmantot vietējos resursus un uzlabo pakalpojumu un informācijas pieejamību. 
· Paplašināt mūžizglītības piedāvājumu ar civilās aizsardzības, pirmās palīdzības un rīcības ārkārtas situācijās apmācībām, īpašu uzmanību pievēršot praktiskām zināšanām, kuras iedzīvotāji var izmantot savā mājsaimniecībā un palīdzot citiem.
6. Kopienas noturība un civilās aizsardzības gatavība
· 2026. gada plūdi un Dursupes dzirnavezera dambja pārrāvums apliecināja kopienas spēju ātri mobilizēties un savstarpēji palīdzēt, taču vienlaikus parādīja nepietiekamu sagatavotību ārkārtas situācijām. Kopienas mērķis ir sadarbībā ar pašvaldību un atbildīgajiem dienestiem paaugstināt iedzīvotāju zināšanas un izveidot vietējā līmenī saprotamu rīcības modeli krīzes situācijām. 
· Organizēt iedzīvotājiem civilās aizsardzības apmācības, tostarp praktiskas mācības par rīcību plūdu, vētru, ilgstošu elektroapgādes traucējumu un citās ārkārtas situācijās. 
· Apgūt pirmās palīdzības un praktiskas rīcības prasmes, kas nepieciešamas līdz profesionālo dienestu ierašanās brīdim. 
· Apzināt kopienā esošās zināšanas un kompetences – cilvēkus ar medicīniskām, tehniskām, organizatoriskām, komunikācijas, kartēšanas un citām krīzē noderīgām prasmēm. 
· Apzināt vietēji pieejamo tehniku, transportu, instrumentus, telpas un citus materiālos resursus, kurus nepieciešamības gadījumā iespējams izmantot. 
· Izmantojot kopienā esošās ģeogrāfijas un kartēšanas prasmes, veidot vietējo resursu un nozīmīgāko riska vietu kartējumu. 
· Izstrādāt vienkāršu un iedzīvotājiem saprotamu informācijas aprites un savstarpējās saziņas kārtību krīzes situācijām. 
· Veicināt mājsaimniecību individuālo gatavību ārkārtas situācijām un zināšanas par nepieciešamajiem pārtikas, ūdens, medikamentu, enerģijas un citiem krājumiem. 
· Organizēt praktiskas mācības sadarbībā ar Talsu novada pašvaldību, civilās aizsardzības speciālistiem, VUGD un citiem atbildīgajiem dienestiem. 
· Pēc apmācībām un praktiskajām mācībām izvērtēt iegūto pieredzi un regulāri aktualizēt vietējo resursu un kontaktu informāciju.
Rīcības plāna īstenošanas novērtēšana
Rīcības plāns ir regulāri pārskatāms un papildināms atbilstoši iedzīvotāju vajadzībām, pieejamajam finansējumam un jaunām attīstības iespējām.
Plāna īstenošanu vērtēs pēc īstenotajām kopienas iniciatīvām un projektiem, iedzīvotāju līdzdalības, piesaistītā finansējuma, publiskās vides un infrastruktūras uzlabojumiem, saglabātajām un jaunradītajām kultūras un sporta aktivitātēm, sadarbības projektiem, mācībām un vietējo resursu izmantošanas.
Būtisks rādītājs būs ne tikai īstenoto projektu skaits, bet arī tas, cik plaši to plānošanā un īstenošanā iesaistās paši Balgales pagasta iedzīvotāji.

Noslēgums
Balgales pagasta attīstības galvenie resursi ir cilvēki, daba, kultūras un sporta tradīcijas, vietējā uzņēmējdarbība un spēja sadarboties. Dursupe kā pagasta centrs nodrošina nozīmīgāko publisko, kultūras un sporta infrastruktūru, savukārt visa Balgales pagasta teritorija veido kopīgu dzīves, uzņēmējdarbības, dabas un kultūrvēsturisko telpu.
Pēdējo gadu pieredze rāda, ka nozīmīgas iniciatīvas iespējams īstenot, apvienojot iedzīvotāju, biedrību, uzņēmēju un pašvaldības resursus. Arī 2026. gada plūdu situācija apliecināja kopienas spēju mobilizēties, savstarpēji palīdzēt un sadarboties ar pašvaldības un valsts līmeņa institūcijām.
Kopienas uzdevums nav pārņemt pašvaldības vai valsts institūciju funkcijas, bet apzināt vietējās vajadzības, izvirzīt iniciatīvas, izmantot savus resursus un līdzdarboties risinājumu veidošanā.

